北倫敦打吡球證 竟係「利申」紅軍球迷!
2024年04月26日 13:00
東網電視
更多新聞短片
澳洲球證吉列係利物浦球迷。(Getty Images)
英超球證執法水平一直充滿爭議,上星期諾定咸森林喺護級大戰輸畀愛華頓後,發聲明指控VAR球證係「盧頓球迷」,有利益衝突之嫌。估唔到英國職業裁判員公司(PGMOL)未學精,今個星期「北倫敦打吡」熱刺對阿仙奴,竟然安排已「利申」係利物浦球迷嘅球證主理VAR,再次引起爭議。
熱刺周日(28日)主場對阿仙奴,屬於英超爭逐關鍵賽事,PGMOL日前宣布主球證由奧利華擔任,不過VAR球證就由嚟自澳洲嘅吉列擔任,佢曾5次當選澳職最佳球證,2019年加入英超球證團隊。根據英超球證條例,所有球證要申報自己支持嘅球隊,而吉列嘅「愛隊」就係利物浦,所以從未執法過利物浦以及同市球隊愛華頓嘅正式賽事,只係試過喺一場利物浦元老賽執法,實現夢想。
今次任命引起唔少爭議,尤其上星期先發生「盧頓球迷」事件,委任吉列執法利物浦爭標對手阿仙奴嘅賽事,明顯會有利益衝突。阿仙奴季初作客0比1輸畀維拉,出任主球證嘅吉列曾爭議性否決夏維斯嘅12碼申訴。